Le pelong ga le tshetse, selelo sa me ke sa pelo. Pelo e llela sa yone, merogolwane ya tsatsing e kgonwa ke go lela e lebaganye mme gone ke ipotsa gore a tshotlego e tla fela na. Go a tle gotwe ga go itsiwe se se budusitseng talane mme ke a ipotsa gore a mme go tla siama.
Ke mabele ke a tshologa ke tlhoka yo o ka ntshelang, tshotlego matlhong ga e bonale e iphitlhile pelong. Morogo wa motho ga o tlhotshwe ditlhokwa, pelo ya me ikija serati mororo ke se wa gago. E thuthuga e thuthugela wena botshelo jwa me. Botshelo jwa pelo le moya wa me. E sere o mpona mogatsaka wa tshega ka nna, o ntshegela tshotlego ya me ka wena. O nkutlwele botlhoko ka ke le mosadi yo o latlhegileng a sena monna wa gagwe, mokapelo wa gagwe. Mosadi o lefatshe le mo shapileng le mo shapela pelo ya gagwe. Ga ke a ka ka reetsa ke duelela dibe tsa me. Ke tlhorisiwa ke pelo bosigo le motshegare. Ke latlhegile ke latlhilwe ke go tlhoka sedi ja pelo ya me. Modimo a ntshegofaditse a arabela thapelo tsa me ka se itlhaganele go diragatsa. Ke emetse wena botshelo jwa me gore o bone gore ke nna yo, ke eme fa pele ga matlho a gago. Ke le mosadi nka dirang. Sepe. Ke eme ke eme fa pele ga gago ke ikuela go wena mokapelo wa me.
Mogatsaka ntlhomogele pelo mo selelong sa me, selelo sa pelo le moya. Ga ke itse gore ke a bo ke ne ke tsenwe ke eng mme jara tsotlhe ke ne ke dumela gore wa nthata. Go nale se se dirang go re ke dumele jalo mme ka reetsa ka ema ka re gongwe go ka diragala sengwe ke emetse wena mokapelo wa me go arabela pitso e re e bilidetsweng mme wa se utlwe sepe. Ke fano, ke se motho wa sepe, ke le ngwana motho ke ikuela go wena se ntlogele go sotlega ke le esi. Ke ikgololela mogodu, magetla go ipaakanyetsa dithupa tsa botshelo le wena. Ba a tle ba re senkganang se nthola morwalo mme nna ke re ga ba itse se ke se sotlegelang. Lorato lo lo kanakana ga se lwa motho fela le tlhakane le lwa Modimo ka go sa itlhoboge. Ke tla go rata fela jalo morwa motho go fitlhela ka bosakhutleng. Ke le wa gago mme o sa mpone ke tla nna ke ntse ke go tshegeditse botshelo jwa me.
Ka pelo le moya ke wa gago mokapelo, dikotimarameng wa me . Naledi ya sigo jwa me. Sedi jwa tsatsi la me.
Rantings of a woman in love
tsn_Latn tsn_Latn tsn_Latn tsn_Latn eng_Latn